《夏泛西湖至冷泉亭、飞来峰，暮由孤山步归 其二》
清代·许传霈

塔势忽涌出，迎我我心喜。绿树翠幄张，清涧双流驶。

涓涓漱玉鸣，飞泉百道起。庭畔独徘徊，吊古情难已。

忠孝自热肠，韩岳今不死。水兮抑何冷，虽冷要仅此。

彼哉流俗人，趋炎附势耳。且不识清浊，遑知冷暖理。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。